b'\n_START_ARTICLE_\nJoseph Conrad\n_START_SECTION_\nBakgrunn\n_START_PARAGRAPH_\nJ\xc3\xb3zef Korzeniowski kom fra en polsk adelsfamilie som nesten ble utslettet under det polske oppr\xc3\xb8ret i 1863 mot Russland. Foreldrene ble deportert til Vologda, og d\xc3\xb8de. Den unge J\xc3\xb3zef/Joseph ble oppfostret av en onkel fra han var elleve \xc3\xa5r gammel._NEWLINE_Han dro til sj\xc3\xb8s ved 17 \xc3\xa5rs-alder og seilte f\xc3\xb8rst p\xc3\xa5 franske og s\xc3\xa5 p\xc3\xa5 britiske fart\xc3\xb8yer. I 1886 fikk han sertifikat som koffardikaptein, ble britisk statsborger og endret offisielt sitt navn til Joseph Conrad. I alt var Conrad 16 \xc3\xa5r i handelsfl\xc3\xa5ten. I 1883 m\xc3\xb8nstret han p\xc3\xa5 Narcissus i Bombay, og turen med dette skip inspirerte han til romanen fra 1887 The Nigger of the \xc2\xabNarcissus\xc2\xbb._NEWLINE_En barndomsdr\xc3\xb8m om \xc3\xa5 komme til det sentrale Afrika gikk i oppfyllelse i 1889, da det lykts Conrad \xc3\xa5 komme til Kongo. Han ble kaptein p\xc3\xa5 en floddamper, og de grusomheter han opplevde ble ikke bare bearbeidet i hans mest ber\xc3\xb8mte og tvetydige verk, Heart of Darkness, men hjalp ogs\xc3\xa5 til \xc3\xa5 utkrystallisere hans syn p\xc3\xa5 den menneskelige natur \xe2\x80\x93 og hans syn p\xc3\xa5 seg selv. Dette var til dels p\xc3\xa5virket av de f\xc3\xb8lelsesmessige traumer og den livslange sykdom han fikk i landet. Det var ogs\xc3\xa5 i Kongo at han l\xc3\xa6rte Roger Casement \xc3\xa5 kjenne. Casement-rapporten fra 1904 beskrev i detaljer de grusomheter som den innf\xc3\xb8dte befolkning ble utsatt for._NEWLINE_Conrad ble hentet inn for \xc3\xa5 erstatte den danske skipper, Freiesleben, som var drept kort f\xc3\xb8r, da han sammen med den norske maskinist Johannes Scharffenberg \xe2\x80\x93 for\xc3\xb8vrig en eldre bror av den markante psykiater Johan Scharffenberg \xe2\x80\x93 var kommet i konflikt med h\xc3\xb8vdingen i Tshumbiri n\xc3\xa6r Stanley Pool. De to skandinavene f\xc3\xb8lte seg s\xc3\xa5 truet at de tok h\xc3\xb8vdingen som gissel. I det p\xc3\xa5f\xc3\xb8lgende bakholdsangrep ble Freiesleben skutt og drept, nordmannen s\xc3\xa5ret i arm og fot. Scharffenberg ble s\xc3\xa5 oppbragt over \xc3\xa5 se sin venn drept at han skj\xc3\xb8t h\xc3\xb8vdingen. En m\xc3\xa5ned senere blev Tshumbiri utslettet av Force publique, den kongolesiske h\xc3\xa6r skapt av kong Leopold. I M\xc3\xb8rkets hjerte er dansken omd\xc3\xb8pt til Fresleven, mens Scharffenberg omtales som Freslevens maskinist._NEWLINE_I 1894 ble han tvunget til \xc3\xa5 forlate sj\xc3\xb8livet fordi han var alvorlig syk.\n_START_SECTION_\nForfatter\n_START_PARAGRAPH_\nConrad slo seg ned i Kent og innledet en forfatterkarriere. Han valgte fra begynnelsen av \xc3\xa5 skrive p\xc3\xa5 engelsk, egentlig hans tredje spr\xc3\xa5k. I mars 1896 giftet han seg med Jessie George. De fikk to s\xc3\xb8nner, John og Borys._NEWLINE_Hans mest kjente verk er M\xc3\xb8rkets hjerte (Heart of Darkness) fra 1899. I M\xc3\xb8rkets hjerte minnder hovedpersonen Marlows reise opp floden Kongo meget om Conrads egen noen \xc3\xa5r tidligere, og Conrad fikk tilsynelatende et foruroligende innblikk i ondskapens vesen. Conrads opplevelser av ensomheten p\xc3\xa5 havet, av korrupsjon og av den n\xc3\xa5del\xc3\xb8se natur smeltet her sammen til et sammenhengende, om enn tr\xc3\xb8stesl\xc3\xb8st, syn p\xc3\xa5 verden. Isolasjon, selvbedrag og den ubarmhjertige beskrivelse av konsekvensene av en slett karakter er trekk som finnes i de fleste av hans verker. (Conrads egen f\xc3\xb8lelse av ensomhet i sitt liv i eksil kom til uttrykk i novellen Amy Foster fra 1901.)_NEWLINE_Lenge trodde kritikere at M\xc3\xb8rkets hjerte var en psykologisk studie av menneskesinnet i et symbolsk landskap i Kongo, men Conrad beskrev forholdene i kolonien n\xc3\xa6rmest som de var. I september 1897 stod en artikkel i det amerikanske tidsskrift The Century Magazine, skrevet av briten Edward James Glave, som hadde krysset Sentral-Afrika fra kyst til kyst, og n\xc3\xb8kternt beskrev redslene han var vitne til i Kongo. Stanley Falls i n\xc3\xa6rheten av det senere Kisangani ble bestyrt av den belgiske kommandant L\xc3\xa9on Rom, som if\xc3\xb8lge Glave hadde mottatt 21 kranier fra sine lokale allierte. Rom hadde pyntet blomsterbedet foran sitt hus med hovedskallene. Conrad kan ha lest artikkelen \xe2\x80\x93 i M\xc3\xb8rkets hjerte har hans Kurtz satt hodeskaller p\xc3\xa5 gjerdestolpene ved sitt hjem. Faktisk kan Conrad og L\xc3\xa9on Rom ha m\xc3\xb8tt hverandre, idet Conrad passerte gjennom Leopoldville i 1890, mens Rom var stasjonsjef der._NEWLINE_Joseph Conrad var til tross for sin klart negative tone mot kolonialismen i M\xc3\xb8rkets hjerte ikke prinsipiell antiimperialist. Polakken Conrad s\xc3\xa5 sitt adoptivland Storbritannia som en moralens og sivilisasjonens vokter og skulle aldri opponere mot Det britiske imperium.\n_START_SECTION_\nFilmer\n_START_PARAGRAPH_\nConrads romaner har tjent som inspirasjon til filmer som Alfred Hitchcocks film Sabotage fra 1936 (basert p\xc3\xa5 Conrads The Secret Agent), Francis Ford Coppolas Apocalyse Now (basert p\xc3\xa5 M\xc3\xb8rkets hjerte), Ridley Scotts The Duellists fra 1977 (basert p\xc3\xa5 Conrads The Duel) og enda en film basert p\xc3\xa5 The Secret Agent med Bob Hoskins, Patricia Arquette og G\xc3\xa9rard Depardieu i hovedrollene fra 1996.'